Ringenes Herre kan bli LEGO-spill
Nerdehjerter verden over frydet seg i fjor, da det ble kjent at LEGO skulle produsere egne Ringenes Herre-leker. Ut fra bildematerialet som ble sluppet den gang, ble det først spekulert i at det kunne være snakk om et LEGO-spill i Tolkiens drakt. Nå viser det seg at de slue danskene kan ha hatt begge deler i tankene, allerede da.Den britiske spillsjappa ShopTo hadde nemlig åpnet for forhåndsbestilling av en Ringenes Herre LEGO-tittel, som var oppført med slippdato 26. oktober i år. Slike forhåndsbestillinger hos mer eller mindre obskure nettbutikker er i seg selv ikke tydelige tegn på at noe er i gjære, da må det flere hint til. Som for eksempel at MCV har observert at boksene med Ringenes Herre-LEGO reklamerer for et kommende spill fra Warner Bros, skriver Joystiq. Warner Bros. vil selv ikke kommentere påstandene, utover at de «ikke kommenterer spekulasjoner og rykter». Om ikke annet ville en høst/vinter-lansering av et LEGO-spill satt i Tolkiens rike, dersom det er hold i spekulasjonene, neppe kunne komme på et bedre tidspunkt. I desember kommer nemlig første del av Peter Jacksons filmatisering av Hobbiten på kino, noe som fort kan utløse en ny bølge av hobbit- og alvegalskap over hele verden.
Er du klar for en klossete Frodo?